b'\n_START_ARTICLE_\nNova Gorica\n_START_SECTION_\nZgodovina\n_START_PARAGRAPH_\nMesto Gorica je bilo osvobojeno 2. maja 1945. Na pritisk ZDA in Velike Britanije je bilo ozemlje takratne Julijske krajine razdeljeno z Morganovo linijo na coni A in B. Ozemlje kjer je kasneje zrasla Nova Gorica je pripadalo coni A pod angloameri\xc5\xa1ko zavezni\xc5\xa1ko upravo._NEWLINE_10. februarja 1947 je bila podpisana pari\xc5\xa1ka mirovna pogodba med Italijo in Jugoslavijo, ki je stopila v veljavo 15. septembra istega leta. Nova meja je potekala po tako imenovanem francoskem predlogu. Od Gorice je odtrgala skoraj vse naravno zaledje: So\xc5\xa1ko in Vipavsko dolino, del Gori\xc5\xa1kega krasa, Brda, Trnovski gozd in Banj\xc5\xa1\xc4\x8dice. Tako je severna Primorska ostala brez upravnega, gospodarskega in kulturnega centra. Zamisel za novo sredi\xc5\xa1\xc4\x8de Gori\xc5\xa1ke se je rodila \xc5\xbee kmalu potem, ko so bile znane odlo\xc4\x8ditve glede nove zahodne meje Jugoslavije, odlo\xc4\x8ditev za gradnjo pa je dal politbiro CK KPJ._NEWLINE_Sklep, da se pri\xc4\x8dne graditi Novo Gorico, je v Ljubljano prinesel Miha Marinko, tedanji predsednik vlade LRS, in za gradnjo zadol\xc5\xbeil ministra za gradnje Ivana Ma\xc4\x8dka._NEWLINE_Okrajni izvr\xc5\xa1ni odbor je 18. aprila 1947 ustanovil poseben delovni odbor, ki je bil zadol\xc5\xbeen za gradnjo novega mesta. Kmalu so bili izdelani tudi prvi urbanisti\xc4\x8dni na\xc4\x8drti za gradnjo na Solkanskem polju. Izmed teh je bil izbran na\xc4\x8drt prof. in\xc5\xbe. Edvarda Ravnikarja. Na izbranem ozemlju se je nahajalo gori\xc5\xa1ko pokopali\xc5\xa1\xc4\x8de, do katerega je vodila cesta sv. Gabrijela (dana\xc5\xa1nja Erjav\xc4\x8deva ulica) mimo ene izmed gori\xc5\xa1kih opekarn in stanovanjske naselbine za \xc5\xbeelezni\xc4\x8darje, zaposlene na bli\xc5\xbenji postaji. Na mokrotnih travnikih ob potoku Koren je bilo le nekaj samotnih kmetij. Za mesto se je uveljavljalo ime Nova Gorica. Tako ga je ozna\xc4\x8deval sodobni tisk in graditelji, \xc4\x8deprav se je uradno prvi\xc4\x8d pojavilo 7. novembra 1949 kot sestavni del krajevnega ljudskega odbora Solkan, kot mesto in ob\xc4\x8dina pa \xc5\xa1ele 19. aprila 1952, v zakonu in razdelitvi Ljudske Republike Slovenije na mesta in okraje._NEWLINE_V oktobru in novembru leta 1947 so prve skupine delavcev za\xc4\x8dele s pripravljalnimi deli, tj. gradnjo pomo\xc5\xbene obhodne ceste, ki bi povezala Solkan s \xc5\xa0empetrom, in obnovo \xc5\xbeelezni\xc5\xa1ke postaje ter prog. Ta pripravljalna dela so od vsega za\xc4\x8detka spremljali razni problemi: pomanjkanje gradbenega materiala, predvsem pa delovne sile in denarja za investicije. Vse to so nadome\xc5\xa1\xc4\x8dali dobra politi\xc4\x8dna propaganda in resni\xc4\x8dni zanos. Pomemben je bil sklep Ljudske mladine Jugoslavije, da bodo v letu 1948 na gradbi\xc5\xa1\xc4\x8du nastajajo\xc4\x8dega mesta organizirali mladinske delovne brigade. Slovenska mladina je sodelovala s 3000 brigadirji, 2000 jih je bilo iz drugih republik. Brigade so ostale na gradbi\xc5\xa1\xc4\x8du tri mesece in so bile naseljene v stari opekarni. Mladinske delovne akcije so imele velike delovne u\xc4\x8dinke pri nizkih gradnjah. Poleg mladinskih delovnih brigad so na gradbi\xc5\xa1\xc4\x8du delala tudi gradbena, mizarska, tesarska in druga podjetja. Gradila so delavsko naselje in pri\xc4\x8dela z visokimi gradnjami. Kljub te\xc5\xbeavam zaradi informbirojevskega spora so se dela po 1948 uspe\xc5\xa1no nadaljevala. Do konca leta 1950 je bilo dograjenih pet stanovanjskih blokov, \xc5\xa1tirje so bili v kon\xc4\x8dni fazi; v mestu je prebivalo 700 ljudi, v delavskem naselju pa 150 delavcev._NEWLINE_Z letom 1952 so usahnile republi\xc5\xa1ke dotacije. Gradnja Nove Gorice je odslej slonela na gori\xc5\xa1kem gospodarstvu. Pravi razvoj mesta se je za\xc4\x8del z zdru\xc5\xbeevanjem in ukinitvijo okrajev 1965. Po tem obdobju se je Nova Gorica uveljavila kot obmejno mesto s perspektivami na podro\xc4\x8dju terciarnih dejavnosti in postopoma prevzemala funkcijo prej\xc5\xa1nje Gorice. Zgrajenih je bilo veliko pomembnih gospodarskih podjetij, leta 1952 je bil ustanovljen Gori\xc5\xa1ki muzej, leta 1965 pa zdravstveni dom. Od leta 1965 deluje Primorsko dramsko gledali\xc5\xa1\xc4\x8de. Leta 1975 je bil podpisan osimski sporazum med Italijo in Jugoslavijo, ki je dokon\xc4\x8dno dolo\xc4\x8dil mejo med dr\xc5\xbeavama na obmo\xc4\x8dju Svobodnega tr\xc5\xbea\xc5\xa1kega ozemja. Posledica tega je bila gradnja mejnega prehoda v Vrtojbi (leta 1981) in sabotinske ceste, ki je povezala Brda z Novo Gorica. Leta 1982 je bila zgrajena cerkev Kristusa Odre\xc5\xa1enika, ki je 15. marca 2004 postala sostolnica. Industrija je tako napredovala, da je leta 1987 \xc5\xbee predstavljala 50 odstotkov bruto doma\xc4\x8dega proizvoda. Mesto se je razvijalo tudi na podro\xc4\x8dju turizma. Dru\xc5\xbeba HIT d.d. je iz majhnega gostinskega obrata postala najve\xc4\x8dji ponudnik zabavi\xc5\xa1\xc4\x8dnih in igralni\xc5\xa1kih storitev.'